<classify> WAZIRI Mkuu, Kassim Majaliwa amewasimamisha kazi watumishi wanane wengine katika Halmashauri ya Wilaya ya Ulanga mkoani Morogoro kwa tuhuma za ubadhirifu wa zaidi ya Sh.bilioni tatu.Miongoni mwa watumishi hao, yumo Mkurugenzi wa zamani aliyetumbuliwa.Pia ameagiza Wizara ya Tawala za Mikoa na Serikali za Mitaa Tamisemi kufika wilayani hapo, kuwafungulia kesi watumishi hao.Ametoa amri hiyo baada ya kupata taarifa katika kikao cha pamoja na wafanyakazi na madiwani wa halmashauri hiyo jana.Alimrejesha kazini na kumpandisha wadhifa wa ukuu wa idara, Agustine Mwaria aliyekuwa akikaimu nafasi ya Mkuu wa Idara ya Ukaguzi, aliyebaini madudu hayo,lakini akafanyiwa njama za kuondolewa akidaiwa hana sifa.Waziri Mkuu alisema Mwaria atashika nafasi ya Mkuu wa Idara Kitengo cha Ukaguzi na Udhibiti wa Hesabu za Serikali na kumpa jukumu la kuendelea kuchunguza maeneo yote, yenye mianya ya upotevu wa fedha za serikali.Aliwataja waliosimamishwa kazi ni aliyekuwa Mkurugenzi, Yusuph Semguruka na Mweka Hazina Rajabu Siliwa, Stani Nyange, Jonson Mwanyembole, Izack Mwansokope, Said Majaliwa, Charles Steven na Hezron Lopa.Alisema watumishi walihusika na ubadhirifu wa fedha hizo za mapato ya ndani, ikiwemo zilizotengwa kwa ajili ya makundi ya vijana na wanawake zilizotafunwa bila kufikia walengwa hao na Sh milioni 470 inazodaiwa Kampuni ya KVTV.Alisema watumishi hao wamekuwa wakishirikiana na baadhi ya watumishi wa Tamisemi kuchota fedha, huku baadhi ya taarifa zikifutwa moja kwa moja huko kufuta ushahidi.  <topic>: KITAIFA 